KLASA: 034-06/24-01/40

URBROJ: 711-02-01/05-2024-02

Zagreb, 22. kolovoza 2024.

**MIRELA MARUNIĆ**

**potpredsjednica Općinskog vijeća Općine Kostrena**

**Predmet: očitovanje na zahtjev Mirele Marunić**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 2. kolovoza 2024. zaprimilo je zahtjev za očitovanjem koji je podnijela Mirela Marunić, potpredsjednica Općinskog vijeća Općine Kostrena.

U podnesenom zahtjevu podnositeljica je navela da su Maša Smokrović i Vendi Nastić članice Općinskog vijeća Općine Kostrena te da su na posljednjim lokalnim izborima podržale izbor sadašnjeg općinskog načelnika Dražena Vranića kao što to čine i sada za vrijeme njegova mandata 2021.-2025. U privitku zahtjeva podnositeljica je dostavila dokumentaciju vezanu uz poslovne odnose navedenih članica Općinskog vijeća s Općinom Kostrena (zakup poslovnog prostora u vlasništvu Općine Kostrena temeljem provedenog javnog natječaja od strane Privatne prakse zdravstvene njege u kući Vendi Nastić i pružanje usluge savjetovanja u provedbi i upravljanju projektom Centar za starije osobe Kostrena po provedenom postupku jednostavne nabave od strane trgovačkog društva EM Consulting d.o.o. u kojem Maša Smokrović ima 100% udjela u vlasništvu) kao i poruke e-pošte kojima iste članice Općinskog vijeća sukladno članku 6. Kodeksa ponašanja članova Općinskog vijeća Općine Kostrena obavještavaju Općinsko vijeće o stupanju u poslovni odnos s Općinom Kostrena.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 58. sjednici održanoj 22. kolovoza 2024., podnositeljici daje očitovanje kako slijedi.

Povjerenstvo prvenstveno ističe kako članovi predstavničkih tijela jednica lokalne samouprave nisu obveznici ZSSI-a sukladno članku 3. navedenog Zakona, stoga se eventualni sukob interesa člana predstavničkog tijela jedinice lokalne samouprave ne može sagledavati s aspekta ZSSI-a na način kako je propisano za obveznike toga Zakona.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Člankom 4. stavkom 3. ZSSI-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Člankom 4. stavkom 5. ZSSI-a propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Obzirom da se u ovoj situaciji radi o poslovnim odnosima poslovnih subjekata u vlasništvu članica Općinskog vijeća Općine Kostrena s istom Općinom, o kojim okolnostima su prema dostavljenoj dokumentaciji iste obavijestile Općinsko vijeće, pri čemu pored njihova podržavanja općinskog načelnika u zahtjevu nije istaknut drugi oblik povezanosti s istim, Povjerenstvo upućuje na citiranu odredbu članka 4. stavka 1. ZSSI-a odnosno na primjenu kodeksa ponašanja članova predstavničkog tijela.

Slijedom svega navedenog, Povjerenstvo je dalo očitovanje kako je naprijed navedeno.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Mirela Marunić, na adresu e-pošte
2. Objava na internetskoj stranici Povjerenstva
3. Pismohrana